2018. gada .decembrī Noteikumi Nr.

Rīgā (prot. Nr. .§)

**Liellopu, cūku, aitu, kazu un zirgu ciltsgrāmatas un krustojuma cūku ciltsreģistra kārtošanas noteikumi**

Izdoti saskaņā ar

Dzīvnieku audzēšanas un ciltsdarba likuma

8. panta ceturtās daļas 1. punktu

1. **Vispārīgie jautājumi**

1. Noteikumi nosaka kārtību, kādā kārto ciltsgrāmatu tīršķirnes vaislas liellopiem, cūkām, aitām, kazām, zirgiem un ciltsreģistru krustojuma vaislas cūkām.

2. Ciltsgrāmatu un ciltsreģistu kārto attiecīgā šķirnes lauksaimniecības dzīvnieku audzētāju biedrība (turpmāk – biedrība) vai krustojuma cūku audzētāju organizācija (turpmāk – organizācija), kura atzīta saskaņā ar normatīvajiem aktiem par šķirnes lauksaimniecības dzīvnieku audzētāju biedrību un krustojuma cūku audzētāju organizāciju atzīšanas kārtību, kā arī audzēšanas programmu apstiprināšanas kārtību.

3. Biedrības ciltsdarba speciālistam, izmantojot Valsts reģionālās attīstības aģentūras pārziņā esošos valsts informācijas sistēmu savietotāja koplietošanas autentifikācijas moduli, ir pieejama Lauksaimniecības datu centra (turpmāk – datu centrs) ciltsdarba, snieguma pārbaudes un pārraudzības datubāze attiecīgās sugas lauksaimniecības dzīvnieku datu apskatei un lauksaimniecības dzīvnieku ierakstīšanai ciltsgrāmatā.

4. Datus par ciltsgrāmatā ierakstītajiem un ciltsreģistrā reģistrētajiem lauksaimniecības dzīvniekiem biedrības vai organizācijas arhīvā glabā pastāvīgi.

5. Ja biedrība vai organizācija pieņēmusi lēmumu par biedrības vai organizācijas darbības izbeigšanu vai saņēmusi no datu centra lēmumu par biedrības vai organizācijas atzīšanas atsaukšanu, kā arī lēmumu par audzēšanas programmas apstiprinājuma atsaukšanu, tā mēneša laikā pēc attiecīgā lēmuma izdošanas ar nodošanas un pieņemšanas aktu ciltsgrāmatā ierakstīto un ciltsreģistrā reģistrēto lauksaimniecības dzīvnieku datus – identifikācijas numuru un citus zootehniskajā sertifikātā norādāmos datus – elektroniski vai papīra formā nodod datu centra uzturētajā ciltsdarba, snieguma pārbaudes un pārraudzības informācijas arhīvā, ja vien minētie dati datu centrā nav pieejami elektroniski. Datu centrs nodrošina arhīvā nodoto ciltsgrāmatā ierakstīto un ciltsreģistrā reģistrēto dzīvnieku datu pieejamību biedrībai vai organizācijai.

**II. Liellopu, cūku, aitu, kazu un zirgu ierakstīšana ciltsgrāmatā un krustojuma vaislas cūku reģistrēšana ciltsreģistrā**

6. Biedrība tīršķirnes vaislas liellopu, cūku, aitu, kazu un zirgu ciltsgrāmatu iedala daļās un klasēs atbilstoši Eiropas Parlamenta un Padomes 2016. gada 8. jūnija Regulas (ES) 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula"), (turpmāk – regula 2016/1012) 15., 16. un 17. pantā, kā arī audzēšanas programmā noteiktajam.

7. Tīršķirnes vaislas liellopu, cūku, aitu, kazu un zirgu ieraksta attiecīgās šķirnes ciltsgrāmatas pamatdaļā, ja tas atbilst regulas 2016/1012 18. panta vai 20. panta 2. punkta un attiecīgi minētās regulas II pielikuma 1. daļas I nodaļas vai III nodaļas 1. punkta prasībām.

8. Liellopu, cūku, aitu, kazu un zirgu var ierakstīt attiecīgās šķirnes ciltsgrāmatas pamatdaļā, neievērojot šo noteikumu 7. punkta prasības, ja:

8.1. tas ir iesaistīts jaunas šķirnes radīšanā un biedrība izpilda regulas 2016/1012 19. panta 1. un 3. punktā noteiktās prasības;

8.2. tas ir iesaistīts šķirnes atjaunošanā un biedrība izpilda regulas 2016/1012 19. panta 2. un 3. punktā noteiktās prasības;

8.3. tas pieder pie apdraudētas šķirnes un biedrība izpilda regulas 2016/1012 20. panta 2. punktā un II pielikuma 1. daļas III nodaļas 2. punktā noteiktās prasības.

9. Liellopu, cūku, aitu, kazu un zirgu ieraksta attiecīgās šķirnes ciltsgrāmatas papilddaļā, ja tas atbilst regulas 2016/1012 20. panta 1. punkta un II pielikuma 1. daļas II nodaļas prasībām.

10. Krustojuma vaislas cūku reģistrē ciltsreģistrā, ja tā atbilst regulas 2016/1012 23. panta un II pielikuma 2. daļas prasībām.

11. Lai liellopu, cūku, aitu, kazu vai zirgu ierakstītu ciltsgrāmatā vai krustojuma cūku reģistrētu ciltsreģistrā, tā īpašnieks iesniedz biedrībā vai organizācijā iesniegumu, kurā atbilstoši biedrības vai organizācijas prasībām norāda ganāmpulka numuru vai ganāmpulka numuru un lauksaimniecības dzīvnieka identifikācijas numuru.

12. Šo noteikumu 11. punktā minētais iesniegums nav nepieciešams, ja ganāmpulka īpašniekam ar biedrību vai organizāciju ir noslēgta vienošanās, kas paredz, ka biedrība vai organizācija periodiski pārskata attiecīgā ganāmpulka lauksaimniecības dzīvniekus un atbilstošos ieraksta ciltsgrāmatā vai reģistrē ciltsreģistrā.

13. Ja biedrības rīcībā nav visa nepieciešamā informācija par attiecīgo lauksaimniecības dzīvnieku, tā īpašnieku lūdz biedrībā vai organizācijā iesniegt papildinformāciju par lauksaimniecības dzīvnieku.

14. Biedrība vai organizācija mēneša laikā pēc šo noteikumu 11. punktā minētā iesnieguma un pēc šo noteikumu 13.punktā minētās informācijas saņemšanas vai, ievērojot atbilstoši šo noteikumu 12. punktā minēto vienošanos, izvērtē lauksaimniecības dzīvnieka atbilstību šo noteikumu 6., 7., 8., 9. un 10. punktā minētajām prasībām un izpilda vienu no šādām darbībām:

14.1. ieraksta lauksaimniecības dzīvnieku ciltsgrāmatā vai reģistrē krustojuma vaislas cūkas ciltsreģistrā;

14.2. papīra vai elektroniskā formā paziņo ganāmpulka īpašniekam par atteikumu ierakstīt lauksaimniecības dzīvnieku ciltsgrāmatā vai reģistrēt krustojuma cūku ciltreģistrā, ja vien savstarpējā vienošanās neparedz, ka paziņojums par atteikumu netiek sūtīts.

**III. Noslēguma jautājumi**

14. Lauksaimniecības dzīvniekus, kas ciltsgrāmatā ir ierakstīti līdz šo noteikumu spēkā stāšanās dienai, ciltsgrāmatā atkārtoti neieraksta.

15. Atzīt par spēku zaudējušiem Ministru kabineta 2014. gada 1. jūlija noteikumus Nr. 361 “Liellopu, cūku, aitu, kazu un zirgu ciltsgrāmatas kārtošanas noteikumi” (Latvijas Vēstnesis, 2014, 128. nr.; 225. nr.; 2017, 5. nr.).

Ministru prezidents Māris Kučinskis

Zemkopības ministrs Jānis Dūklavs